
U kantonalnoj bolnici u mom mjestu većina liječnika ne pruža veće usluge osim ako im se debelo plati. Smatra li se to mitom?


* 
* 
* 
* 
* 
* 
* 

 
Davanje mita doktorima?

Liječnicima je obaveza da se boje Uzvišenog Allaha i da u potpunosti obavljaju posao za koji su plaćeni, bez bilo kakve dodatne nadoknade. Ako se pojedinci već ne pozivaju na vjerske vrijednosti i osnovna ljudska prava u islamu, neka se bar pozovu na zakletvu koju su dali prilikom uzimanja titule liječnika. Zar uzimanje mita i izbjegavanje pružanja medicinske pomoći onima koji nisu u mogućnosti podmiriti liječničke usluge ne spada u pronevjeru emaneta za koji će biti pitani na Sudnjem danu.  

Ovo je, ustvari, kulturna pljačka napaćenih bolesnika od njihovih najvećih “prijatelja” liječnika. Koji je apsurd postojanje medicinskog osoblja koje može hladnokrvno gledati pacijenta u najvećim mukama i tražiti da im se, pored plaćanja obaveznih troškova, da dodatna nadoknada. Ovdje dolazi do izražaja ***[hadis](https://pitajucene.com/search/Hadis/questions/ "Pretraži pitanja o hadisima")*** koji je zabilježio imam Buharija, a u kojem stoji da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Ako se ne stidiš, radi šta hoćeš!”*  

Nesreća kojom smo iskušani ide do te mjere da su se u jednom mjestu dva liječnika posvađala u operacionoj sali, i to nakon što su otvorili tijelo pacijenta: svaki od njih optuživao je svog radnog kolegu da je uzeo veću svotu novca od pacijenta. “Nesporazum” je završen tako što su zatvorili tijelo bolesnika, a hiruški zahvat će, vjerovatno, sačekati bolja vremena. Pacijent koji da mito jer se ne može liječiti na drugi način, nije grješan. Sav grijeh snosi onaj ko ljude prisiljava na davanje mita, a Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


